SA draaiboek-skrywers met Muse-pryse bekroon | Netwerk24
Deur Christiaan Boonzaier 18 Mei 2021 11:30
Dié pryse word sedert 2013 jaarliks deur die Suid-Afrikaanse Skrywersgilde (WGSA) uitgedeel om skrywers te vereer wat volgens die gilde "dikwels gesiglose en ongewaardeerde skeppers van vermaak-inhoud" in Suid-Afrika is.
Die gilde het vanjaar pryse in sewe kategorieë uitgedeel, insluitende skryfwerk vir rolprente, TV, dokumentêre, teater, radio, animasie en webreekse.
Fisher, vervaardiger en skrywer van die kortprent Address Unknown, was vanjaar die enigste pryswenner wat twee keer bekroon is: Hy het in die kategorieë vir beste draaiboek (kortprent, vervaardig) en beste Gautengse skrywer koning gekraai.
"Ek voel werklik nederig en geseënd dat ek met so 'n ongelooflike rolverdeling en tegniese span kon werk," het Fisher op Facebook gesê.
"Dankie aan die Skrywersgilde."
Anton Fisher Foto: Argief
Louis Pretorius Foto: Argief
Meg Rickards Foto: Facebook
Pretorius, onder andere skepper van die TV-treffer Die boekklub, het die prys vir beste TV-draaiboek (vervaardig) gewen, meer spesifiek vir die vyfde episode van die kykNET-regsdrama Fynskrif se derde reeks.
Hy is nie te verbaas dat die prys syne is nie, omdat hy in dié kategorie slegs teen homself meegeding het – hy is ook vir die draaiboek van die kykNET-komedie Kompleks en die twaalfde episode van Fynskrif se tweede reeks benoem.
"Die Muse-pryse is vir my as skrywer baie belangrik," sê Pretorius aan Netwerk24. "Om erkenning te ontvang van die mense wat saam met jou in die bedryf staan, is 'n groot eer en een wat ek koester.
"Ek moedig alle skrywers aan om hulle by die gilde aan te sluit om sodoende 'n broodnodige kollektiewe stem vir skrywers in Suid-Afrika tot stand te bring."
Ook Rickards het van oor tot oor geglimlag oor die prys wat sy ontvang het as medeskrywer van die komedierolprent Kaalgat Karel.
"Ek is versot op skrywers," het Rickards op Facebook geskryf.
"Hulle word dikwels in die hele ekosisteem van rolprentvervaardiging vergeet, maar sonder hul stories sal geen rolprente of TV(-reekse) gemaak word nie. So dankie, WGSA, vir al die werk wat julle doen om skrywers te steun."
Sy sê hoewel haar naam op die Muse-beeldjie staan, het sy die rolprent saam met Paul Egan, haar man, geskryf.
"Die idee oor 'n reeks-kaalnaeler (serial streaker) was syne. Skryf is 'n eensame aktiwiteit, so dit was werklik pret om iets saam met hom te skryf."
Van die ander wenners sluit in Carol Shore en Maralin van Reenen vir die draaiboek van die dokumentêr Mother to Mother, asook Wilmi Wheeler vir haar radioteks Die huisbesoek. Wheeler het in 2019 die RSG-radiodramaslypskool, wat deur Kobus Burger aangebied is, bygewoon en in dieselfde jaar met Die huisbesoek die prys vir jong skrywers (jonger as 30 jaar oud) in RSG en Sanlam se Radiodrama-skryfkompetisie gewen.
Beste draaiboek (animasie): Peter Goldsmid (Natiki)
Beste draaiboek (dokumentêr): Carol Shore en Maralin van Reenen (Mother to Mother)
Beste teaterteks: Ian Bruce (The Hard Way)
Beste radioteks: Wilmi Wheeler (Die huisbesoek)
Beste draaiboek (kortprent, vervaardig): Anton Fisher (Address Unknown)
Beste draaiboek (kortprent, nie vervaardig): Moso Sematlane (The Season of Hyssops)
Beste TV-draaiboek (vervaardig): Louis Pretorius (Fynskrif, episode 305)
Beste TV-draaiboek (nie vervaardig): Kerry von Lillienfeld (Amandla Power)
Beste draaiboek (vollengte rolprent, vervaardig): Meg Rickards (Kaalgat Karel)
Beste draaiboek (vollengte rolprent, nie vervaardig): Gavin Sher (Glavu)
Beste Gautengse skrywer: Anton Fisher
Beste opkomende skrywer: Dean Ravell (GBV)
Meer oor: Kaalgat Karel | Kobus Burger | Gbv | Fynskrif | Die Boekklub | Kompleks | Suid-Afrikaanse Skrywersgilde | Wgsa